**Újabb ajánlattétel a még elégséges szolgáltatásról**

**a 2022. január 31-ei figyelmeztető sztrájk időtartama alatt**

**(Tájékoztatásul, mert ez van bírósági szakaszban)**

Továbbra is fenntartjuk azt az álláspontunkat, mely szerint a köznevelés bár a lakosság nagy részét legalább közvetett módon érintő és kiemelkedően fontos tevékenység, a sztrájktörvény értelmében nem minősül a lakosságot alapvetően érintő tevékenységnek. Ezt egyfelől alátámasztják azok a tevékenységek, amelyeket nevesít a sztrájktörvény, hiszen mindegyik olyan, amelynek valamilyen szintű működtetésére az emberi élet, a testi épség és az egészség megóvása érdekében szükség van. Ugyanakkor a köznevelés átmeneti – hiszen sztrájk nincs minden nap és pláne nincs folyamatosan – akadályoztatása vagy akár leállása a felsorolt ágazatok akadályoztatásával, esetleges leállásával ellentétben nem okoz ilyen jellegű veszélyt. Másfelől ezt az álláspontot az EMMI saját maga is alátámasztja azzal a gyakorlatával, amely pl. a COVID-19 fertőzés miatt az iskolából kimaradó diákok vagy akár az épületfelújítás miatt kényszerből otthon maradó tanulók számára sem engedélyezi a digitális oktatást, akkor sem, ha heteket kell emiatt kihagyniuk a tanulásból.

Ettől függetlenül a konstruktivitás jegyében hajlandóak vagyunk túllépni ezen az elvi állásponton és figyelemmel vagyunk azokra az eseti döntésekre is, melyek – a Kormány kijelölt képviselőjének álláspontjától eltérően – a köznevelésnek egy szeletét, azt amelyik a testi épség megóvása szempontjából releváns, azaz a gyermekek felügyeletét a még elégséges szolgáltatás körébe sorolják. Erre tekintettel a VIII/5729-1/2021/KOZNEVIG ikt. sz. levelükben foglalt, a még elégséges szolgáltatásra vonatkozó ajánlatuk nem felel meg a kialakult bírói gyakorlatnak – melyre levelükben is utalnak – továbbá aránytalanul korlátozná, gyakorlatilag ellehetetlenítené a sztrájkjogot.

A t. képviselő ajánlatával szemben az alábbi viszontajánlatot tartjuk elfogadhatónak az egyeztetések alatt folytatandó esetleges **– kétórás –** **figyelmeztető sztrájk** vonatkozásában:

**1.** **A még elégséges szolgáltatás biztosítása körében a kétórás figyelmeztető sztrájk időtartama alatt minden köznevelési intézményben [nemzeti köznevelésről szóló 2011. évi CXC. tv. a továbbiakban: „Nkt.” 7. § (1) bek. a)-m) pont] gondoskodni kell az intézményre bízott gyermekek, tanulók felügyeletéről és étkeztetéséről, azaz a Sztrájkbizottság és a Kormány kijelölt képviselője rögzíti, hogy kizárólag ezt a két tevékenységet szükséges a még elégséges szolgáltatás keretében biztosítani. A felügyelet a figyelmeztető sztrájk alatt más intézményben nem valósulhat meg, mivel a figyelmeztető sztrájkot követően – 10 órától – az addig felügyeletet igénybe vevő gyermekek, tanulók nem tudnának bekapcsolódni a foglalkozásokba/tanórákba.**

Ez a kötelezettség az Nkt. 4. § 10. pontja és 25. § (5) bekezdése alapján a gyermekek, tanulók testi épségének megóvását, és erkölcsi védelméről való gondoskodást jelenti az intézménybe történő belépéstől a nevelési-oktatási intézmény jogszerű elhagyásáig terjedő időben, továbbá a Pedagógiai program részeként kötelező, a nevelési-oktatási intézményen kívül tartott foglalkozások, programok alatt.

A még elégséges szolgáltatás keretében minden köznevelési intézményben szükséges gondoskodni a megállapodott szolgáltatásokhoz:

1. a szülők előzetes értesítéséről, tájékoztatásáról az általánostól eltérő munkarendről, ezt az intézményvezető vagy helyettese és a helyi sztrájkbizottság együttesen végzi a helyben szokásos módon;

b) a gyermekfelügyelet ellátásához megfelelő végzettséggel, illetve szakképesítéssel rendelkező munkavállalókról;

c) a sztrájk időtartamára eső reggeli étkeztetés szakmai szabályok szerinti megszervezéséről, a sajátos nevelési igényű gyermekek ellátásáról gondoskodó gyógypedagógia, konduktív pedagógiai nevelési-oktatási intézmények pedagógus munkakörben és nevelő-oktató munkát segítők munkakörben foglalkoztatott alkalmazottjai a sztrájk során is a szakmai szabályok szerint gondoskodnak a rájuk bízott gyermekek, tanulók életének és testi épségének megóvására összefüggő feladatok ellátásáról. Gondoskodnak továbbá az étkezés megszervezéséről.

**2.** **A** még elégséges szolgáltatás biztosítása érdekében a köznevelési intézmények és **fenntartóik – tankerületi központok, alapítványok, egyházak, önkormányzatok –, és** **a** **Sztrájkbizottság,** **valamint** **a** **köznevelési** **intézmények** **és** **a** **helyi** **sztrájkbizottságok** **együttműködnek.** Ennek keretében:

a) A nevelési-oktatási intézményben biztosítani kell a vagyonvédelmet garantáló műszaki, személyi feltételeket.

b) Az intézményi sztrájkbizottság legkésőbb a sztrájk előtti nap 12 óráig adatot közöl a munkáltatóval arról, hogy mely munkakörben hány sztrájkoló várható, az adatközlést a sztrájk napján reggel 7:00 órakor pontosítja.

c) A sztrájkban részt vevő személyek az intézményben nyilvántartott, aznap rájuk irányadó munkaidő terhére vesznek részt a sztrájkban, pedagógus esetén a kötött munkaidőre vonatkozó rendelkezések figyelembevételével.

d) A köznevelési intézményeknek, illetve a fenntartóknak folyamatosan nyilvántartást kell vezetniük a sztrájkban résztvevőkről.

e) A sztrájk ideje alatt a jogszabályok és a belső szabályzatok betartása kötelező.

**3.** A még elégséges szolgáltatás mértékének biztosítása és **a** **munkavállalók** **sztrájkhoz** **való** **joga:**

a) Felek biztosítják, hogy a sztrájkban bárki önként részt vehessen és a jogszerű sztrájkban résztvevők semmilyen hátrányban ne részesüljenek, velük szemben a munkabeszüntetés befejezését célzó kényszerítő eszközökkel nem lehet fellépni. A jogszerű sztrájkban való részvétel miatt a munkavállalót hátrány nem érheti. A sztrájkban résztvevők, illetve sztrájkot szervezők is kötelesek ugyanakkor tartózkodni a sztrájkban **részt nem vevők** felé irányuló nyomásgyakorlástól.

b) A munkáltatói jogok gyakorlójaa sztrájkban részt vevő munkavállaló részére akkor rendelhet el munkavégzést, amennyiben a még elégséges szolgáltatás biztosítása a sztrájkban részt nem vevő munkavállalók útján nem biztosítható. Erről köteles a helyi sztrájkbizottságot egyidejűleg értesíteni. Az ily módon munkavégzésre kötelezettnek a munkavégzés időtartamára a rendes munkavégzésnek megfelelő díjazás jár.

Budapest, 2022. január 11.

Szabó Zsuzsa Komjáthy Anna

PSZ elnök PDSZ OV elnök